Un anyo (d'o latín annus) ye un periodo temporal de 365 días de durada y representa alto u baixo lo tiempo que tarda a Tierra en fer una vuelta arredol d'o Sol. Con as horas que sobran s'estableix cada quatre anyos que o mes de febrero tienga un día de más, y alavez se diz que l'anyo ye un anyo bisiesto. Por extensión, tamién se fa servir a palabra "anyo" ta referir-se a o periodo orbital de qualsiquier atro planeta, y mesmo s'aplica tamién a d'atros ciclos orbitals d'atros cuerpos celestes.